Tipic! FCSB își asumă titlurile Stelei, dar vrea să fie lăsată în Ghencea în preliminariile UEFA Champions League
Meciul dintre FCSB și CFR Cluj este programat de la ora 20:00 și poate fi urmărit în format LIVE TEXT pe www.sport.ro.
Campioană cu trei etape înainte de finalul sezonului, echipa lui Gigi Becali va primi trofeul după meciul de pe Arena Națională cu CFR Cluj, la care se anunță o asistență-record.
FCSB își atribuie titlurile Stelei, dar vrea să fie lăsată în Ghencea
După decernarea trofeului, fotbaliștii lui Elias Charalambous ar urma să defileze cu un autocar descoperit, parcat la vedere în perimetrul Arenei Naționale.
Pe autocar se poate observa sigla FCSB-ului, alături de trofeul Superligii, mesajul ”Campionii României 2024” și numărul 27.
Mai exact, noua campioană își asumă și titlurile câștigate de Steaua, în ciuda deciziilor luate în ultimii ani de Instanțele judecătorești, asta în condițiile în care FCSB și-ar dori să joace în Ghencea în preliminariile UEFA Champions League, atunci când Arena Națională va fi închisă.
FCSB a disputat trei meciuri pe arena din Ghencea în vara anului precedent, dar înainte de asta a avut mai multe încercări refuzate de conducerea Clubului Sportiv al Armatei Steaua.
- CITEȘTE ȘI: Palmaresul FCSB-ului, în aer: e primul titlu de care Gigi Becali e sută la sută sigur, restul ar fi blocat de formalități
FCSB își atribuie singură palmaresul Stelei
FCSB își atribuie, pe lângă trofeele cucerite după anul 2003, și palmaresul Stelei, chiar dacă Tribunalul București și Curtea de Apel (de două ori) au stabilit în ultimii ani că CSA Steaua nu și-a înstrăinat niciodată palmaresul. Astfel, performanțele reușite în perioada 1947-1998 rămân definitiv în curtea echipei din Ghencea.
După ce prima și cea mai importantă parte a procesului dintre cele două entități s-a încheiat (cea mai sus amintită), FCSB și Steaua se judecă în alte două procese. A rămas ”în aer” palmaresul deținut de AFC Steaua în perioada 1998-2003 (două titluri, o Cupă a României și o Supercupă), iar în plus ar urma să se judece și procesul legat de anumite mărci, unde Steaua a avut câștig de cauză în primă fază, dar recursul făcut de FCSB amână lucrurile.
Dacă CSA Steaua ar urma să aibă din nou câștig de cauză, atunci un alt proces ar putea fi deblocat, cel pentru prejudiciul de 37 de milioane de euro pe care ”militarii” i-l cer lui Gigi Becali pentru folosirea ilegală a mărcii în perioada 2003-2013.
Urmăriți SPORT.RO și pe Google News